69.AΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Υ.Σ. 205 της 9/10 Ιαν. 1969 (ΦΕΚ Β΄ 5) Περί του τύπου των κατά τα άρθρ. 1, 3 και 4 του Α.Ν. 599/1968 εκδιδομένων πράξεων ή αποφάσεων κανονισμού συντάξεως ή αναγνωρίσεως υπηρεσίας. ΄Εχοντες υπ’ όψιν τας διατάξεις της παρ. 6 του άρθρ. 6 του Α.Ν. 599/1968 «περί της διαδικασίας κανονισμού των συντάξεων του Δημοσίου», αποφασίζομεν: 1.Αι κατά το άρθρ. 1 του Α.Ν. 599/1968 πράξεις κανονισμού συντάξεως περιέχουσι: α)Το ονοματεπώνυμον και πατρώνυμον του αιτούντος, την ιδιότητα αυτού και την χρονολογίαν υποβολής της αιτήσεως. β)Σύντομον ιστορικόν της υποθέσεως. γ)Αιτιολογικόν αναφερόμενον εις τα πραγματικά περιστατικά και τας νομικάς διατάξεις, εφ’ ων θεμελιούται το δικαίωμα και δ)Διατακτικόν περιέχον το ονοματεπώνυμον και πατρώνυμον του δικαιούχου της συντάξεως, το ποσόν ταύτης, την χρονολογίαν, αφ’ ης αύτη είναι πληρωτέα, ως και το Ταμείον, εξ ου δέον να καταβληθή. Το αιτιολογικόν των πράξεων αναπροσαρμογής των συντάξεων κατά το άρθρ. 4 του Ν.Δ. 4605/66 και του Α.Ν. 377/68, περιορίζεται εις την αναγραφήν πλήρων των στοιχείων συνταξιοδοτήσεως, κατ’ εφαρμογήν των επικαλουμένων διατάξεων, το δε διατακτικόν εις την παραπομπήν εις τα εν τω αιτιολογικώ αναγραφόμενα. Εις το διατακτικόν των απορριπτικών πράξεων αναγράφεται μόνον η ρήτρα περί απορρίψεως της αιτήσεως, εν όλω ή εν μέρει. 2.Αι κατά το άρθρ. 3 του Α.Ν. 599/68 πράξεις περιέχουσιν άπαντα τα εν τω πρώτω εδαφίω της προηγουμένης παραγράφου στοιχεία, αναγραφομένου εις το διατακτικόν του ονοματεπωνύμου του αιτούντος και του συνολικού χρόνου συνταξίμου υπηρεσίας, ή αν η επικαλουμένη προϋπηρεσία λογίζηται ή ου ως συντάξιμος. 3.Αι κατά τας προηγουμένας παραγράφους πράξεις καταρτίζονται ως αι συνήθεις διοικητικαί τοιαύται, συμφώνως προς τας ισχυούσας διατάξεις περί οργανισμού του Γενικού Λογιστηρίου του Κράτους και του υπ’ αριθ. 892/68 Β.Δ/τος περί οργανώσεως της παρά τω Γενικώ Λογιστηρίω του Κράτους Υπηρεσίας Συντάξεων και αριθμούνται, μετά την υπογραφήν των υπό του αρμοδίου Διευθυντού κατ’ ίδιον αύξοντα αριθμόν, ενιαίον δι’ αμφοτέρας τας Διευθύνσεις Κανονισμού Συντάξεων. Αι πράξεις αναπροσαρμογής των συντάξεων κατά το άρθρ. 4 του Ν.Δ. 4605/66 και τον Α.Ν. 377/68, κανονιστικαί ή απορριπτικαί, λαμβάνουσιν ιδίαν  αρίθμησιν ενιαίαν, επίσης δι’ αμφοτέρας τας Διευθύνσεις Κανονισμού Συντάξεων. 4.Αι πράξεις κανονισμού Συντάξεων υπογράφονται εν σχεδίω, παραπόδας του οποίου διατυπούνται αι τυχόν αντίθετοι απόψεις των κατωτέρων υπηρεσιακών παραγόντων και εν πρωτοτύπω (καθαρώ). Το σχέδιον παραμένει εις τον φάκελλον, το δε πρωτότυπον τηρείται παρά τη Υπηρεσία Συντάξεων. 5.Αι πράξεις κανονισμού συντάξεως, παραδίδονται μετά του σχετικού φακέλλου εις την οικείαν Διεύθυνσιν ελέγχου και εντολής πληρωμής της συντάξεως, προς εκτέλεσιν και κοινοποίησιν. 6.Εν περιπτώσει διαφωνίας της Διευθύνσεως Ελέγχου και Εντολής Πληρωμής της Συντάξεως προς το περιεχόμενον της πράξεως κανονισμού συντάξεως, ή κανονισμού συνταξίμου υπηρεσίας, παραπέμπεται η υπόθεσις ενώπιον της εν άρθρ. 1 του Α.Ν. 599/68 Επιτροπής προ πάσης εκτελέσεως ή κοινοποιήσεως της πράξεως, δια συντόμου παραπεμπτικού σημειώματος του οικείου Διευθυντού. 7.Αι πράξεις κανονισμού συντάξεως κοινοποιούνται εν αντιγράφω κεκυρωμένω υπό του Προϊσταμένου του Τμήματος Διεκπεραιώσεως της Υπηρεσίας Συντάξεων, εις τας οικείας Αρχάς και τους ενδιαφερομένους. 8.Αι διατάξεις των παρ. 1, 2, 5 και 7 της παρούσης εφαρμόζονται αναλόγως και δια τας αποφάσεις της εν άρθρ. 1 του Α.Ν. 599/68 Επιτροπής, ως και δια τας πράξεις της εν άρθρ. 4 του ιδίου Α. Νόμου τοιαύτης. 